Henkilöauto törmäsi päin vastakkaisella kaistalla ollutta autoa sunnuntaina. Poliisi tutkii tapausta tappona.

Harmaa Honda Civic -henkilöauto törmäsi vastakkaisella kaistalla tulleeseen henkilöautoon Vehmaan Y-tiellä sunnuntaina neljän jälkeen päivällä. Kolarissa kuoli vastaantullutta autoa kuljettanut vuonna 1950 syntynyt mies. Kuljettajan lisäksi autossa oli kyydissä 1930-luvulla syntynyt mies mies ja 1950-luvulla syntynyt nainen. He loukkaantuivat vakavasti ja joutuivat sairaalahoitoon.

Törmännyttä autoa kuljetti vuonna 1996 syntynyt mies. Miestä irrotettiin autosta yli puoli tuntia. Hän loukkaantui kolarissa vakavasti.

Tutkinnanjohtaja, rikoskomisario Jussi Helesvirta kertoo Ilta-Sanomille, että tutkinnassa on tullut esiin seikkoja, joiden perusteella vuonna 1996 syntyneen miehen toimintaa tutkitaan tappona, kahtena tapon yrityksenä ja törkeänä liikenneturvallisuuden vaarantamisena.

– Tähän mennessä esiin tulleiden tietojen mukaan hän ei tuntenut vastakkaisella kaistalla autossa olleita henkilöitä, Helesvirta kuvaa.

Tapahtumapaikalla on 80 kilometrin nopeusrajoitus. Kolari on ollut raju, eikä taposta epäiltyä miestä ei ole vielä pystytty kuulemaan tapahtumien johdosta.

Hän ei tässä vaiheessa avaa tapahtumia julkisuuteen, jotta se ei vaikuttaisi mahdollisten silminnäkijöiden kertomukseen.

Poliisi pyytää yleisöltä havaintoja harmaasta Honda Civicistä Y-tiellä. Havainnot voi toimittaa sähköpostilla osoitteeseen vihje.uusikaupunki@poliisi.fi.

Päivitys kello 14.02: Juttua täydennetty Jussi Helesvirran haastattelun osalta.